**Multiplu de tom**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

un câmp uscat

un drum prăfuit

și-n depărtare Olimpul

un fast imaginar agățat de o stâncă

privirile ațintite spre înalt

au răpit oamenilor voința

urlă un lup, un câine

sau o femeie

nu contează, e totuna

aceeași nevoie, aceeași durere

aceeași disperare

în gara unde nu vine nimeni

pereții sunt surzi de atâta așteptare

legile singurătății se șterg încet

acoperite de praful anilor

așteaptă așteaptă

îți spui

cineva o să înțeleagă

dar narcis nu mai este

(oricum nu știa să citească)

el doar privea

prea mult privea

caută zidul

sprijină-te de el

așază-te ca un prunc

în pântecul ocrotitor al mamei

și așteaptă

cineva o să înțeleagă

poate chiar molia aceasta

care mă privește

cu ochii lui Paler

Adina V.

27.11.2017